《堂前皂筴树》
宋代·孔平仲

堂前皂筴树，落叶已如积。篱上牵牛花，青青照秋色。

四序都几何，推迁半陈迹。昼短夜益长，晴薄阴易得。

浮云忽以兴，惨惨风自北。便有挟纩心，人谁顾絺绤。

饥蚊尔胡为，乃欲长肉食。翼翅不能举，自此且衰息。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。